CELEX: 32017D1213
Language: sk
Date: 2017-07-04 00:00:00
Title: Vykonávacie rozhodnutie Komisie (EÚ) 2017/1213 zo 4. júla 2017 o zriadení Konzorcia pre európsku výskumnú infraštruktúru integrovanej štrukturálnej biológie (Instruct-ERIC) [oznámené pod číslom C(2017) 4507]

6.7.2017   
            
            
               SK
            
            
               Úradný vestník Európskej únie
            
            
               L 173/47
            
         VYKONÁVACIE ROZHODNUTIE KOMISIE (EÚ) 2017/1213
   zo 4. júla 2017
   o zriadení Konzorcia pre európsku výskumnú infraštruktúru integrovanej štrukturálnej biológie (Instruct-ERIC)
   
      
         [oznámené pod číslom C(2017) 4507]
      
   
   (Iba anglické, české, dánske, francúzske, holandské, portugalské, slovenské a talianske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
   keďže:
   
               (1)
            
            
               Belgicko, Česká republika, Dánsko, Francúzsko, Grécko, Izrael, Taliansko, Holandsko, Portugalsko, Slovensko, Španielsko, Švédsko, Spojené kráľovstvo a Európske laboratórium molekulárnej biológie (EMBL) požiadali Komisiu, aby zriadila Konzorcium pre európsku výskumnú infraštruktúru integrovanej štrukturálnej biológie (Instruct-ERIC). Grécko, Španielsko, Švédsko a Európske laboratórium molekulárnej biológie vyjadrili svoje rozhodnutie zapojiť sa do INSTRUCT-ERIC spočiatku ako pozorovatelia. Dohodli sa, že hostiteľským členským štátom Instruct-ERIC bude Spojené kráľovstvo.
            
         
               (2)
            
            
               Spojené kráľovstvo 29. marca 2017 v súlade s článkom 50 Zmluvy o Európskej únii oznámilo svoj úmysel opustiť Úniu, a preto sa zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom nerozhodne o predĺžení tejto lehoty. V dôsledku toho a bez toho, aby boli dotknuté ustanovenia dohody o vystúpení, sa toto vykonávacie rozhodnutie uplatňuje iba dovtedy, kým Spojené kráľovstvo neprestane byť členským štátom.
            
         
               (3)
            
            
               Ak Spojené kráľovstvo prestane byť členským štátom a bez toho, aby boli dotknuté ustanovenia prípadnej dohody o vystúpení, štatutárne sídlo INSTRUCT ERIC sa premiestni na územie členského štátu alebo pridruženej krajiny v súlade s článkom 8 ods. 1 nariadenia (ES) č. 723/2009.
            
         
               (4)
            
            
               Komisia v súlade s článkom 5 ods. 2 nariadenia (ES) č. 723/2009 posúdila žiadosť a dospela k záveru, že spĺňa požiadavky stanovené v uvedenom nariadení.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 20 nariadenia (ES) č. 723/2009,
            
         PRIJALA TOTO ROZHODNUTIE:
   Článok 1
   1.   Zriaďuje sa Konzorcium pre európsku výskumnú infraštruktúru integrovanej štrukturálnej biológie s názvom „Instruct-ERIC“.
   2.   Základné prvky stanov Instruct-ERIC sú uvedené v prílohe.
   Článok 2
   Toto rozhodnutie je určené Belgickému kráľovstvu, Českej republike, Dánskemu kráľovstvu, Francúzskej republike, Izraelskému štátu, Talianskej republike, Holandskému kráľovstvu, Portugalskej republike, Slovenskej republike a Spojenému kráľovstvu Veľkej Británie a Severného Írska.
   
      V Bruseli 4. júla 2017
      
         
            Za Komisiu
         
         Carlos MOEDAS
         
            člen Komisie
         
      
   
   
      (1)  Ú. v. EÚ L 206, 8.8.2009, s. 1.
   
      PRÍLOHA
      
         ZÁKLADNÉ PRVKY STANOV INSTRUCT-ERIC
      
      
         Nasledujúce články a odseky článkov stanov Instruct-ERIC predstavujú základné prvky v súlade s článkom 6 ods. 3 nariadenia (ES) č. 723/2009.
      1.   Ciele a činnosti
      (článok 4 stanov Instruct-ERIC)
      
               
                  1.
               
               
                  Cieľom konzorcia Instruct-ERIC je zriadiť a prevádzkovať decentralizovanú celoeurópsku výskumnú infraštruktúru pod názvom Instruct, konkrétne:
                  
                              a)
                           
                           
                              uľahčovať napredovanie integračnej štrukturálnej bunkovej biológie;
                           
                        
                              b)
                           
                           
                              umožniť riadený prístup k najmodernejším európskym zariadeniam a odborným znalostiam v oblasti štrukturálnej biológie;
                           
                        
                              c)
                           
                           
                              ďalej rozvíjať technológie Instruct a
                           
                        
                              d)
                           
                           
                              poskytovať odbornú prípravu týkajúcu sa integračných techník v oblasti štrukturálnej biológie.
                           
                        
            
               
                  2.
               
               
                  Na tento účel Instruct-ERIC vykonáva a koordinuje celý rad činností, medzi ktoré patria najmä, nie však výlučne:
                  
                              a)
                           
                           
                              činnosti, ktoré ponúkajú centrá Instruct, ako napr. poskytovanie infraštruktúry komunite používateľov v oblasti štrukturálnej biológie a iné činnosti týkajúce sa odbornej prípravy, nadväzovania kontaktov a šírenia informácií v rámci Instruct;
                           
                        
                              b)
                           
                           
                              vytvorenie a prevádzka základne Instruct zabezpečujúcej ústrednú koordinačnú úlohu pre všetky činnosti centier Instruct;
                           
                        
                              c)
                           
                           
                              poskytovanie prístupu k infraštruktúre štrukturálnej biológie v centrách Instruct prostredníctvom webového portálu Instruct vrátane partnerského preskúmania a časového rozvrhu, v ktorom centrum Instruct vyhradzuje prístup používateľom infraštruktúry Instruct;
                           
                        
                              d)
                           
                           
                              koordinácia, ktorú zabezpečuje základňa Instruct a ktorá sa týka kurzov odbornej prípravy a seminárov o technikách a metódach v oblasti štrukturálnej bunkovej biológie a umožňujúcich šírenie odborných poznatkov, podnecovanie výmeny informácií a spoločného rozvoja s priemyselným odvetvím;
                           
                        
                              e)
                           
                           
                              koordinácia, ktorú zabezpečuje základňa Instruct a ktorá sa týka spoločných programov medzi centrami Instruct na podporu nových technických a technologických koncepcií umožňujúcich lepšiu integráciu technológií štrukturálnej biológie;
                           
                        
                              f)
                           
                           
                              koordinácia programov so spoločnosťami, ktoré vyvíjajú inovačné technológie štrukturálnej biológie, na ich účinné využívanie v centrách Instruct, ich sprístupnenie pracovníkom z akademickej obce i priemyselného odvetvia v Európe;
                           
                        
                              g)
                           
                           
                              prepájanie komunít štrukturálnej, bunkovej a systémovej biológie koordinovaním spoločných akcií vrátane stretnutí, konferencií a seminárov;
                           
                        
                              h)
                           
                           
                              všetky ostatné súvisiace opatrenia, ktoré pomôžu posilniť výskum v Európskom výskumnom priestore.
                           
                        
            
               
                  3.
               
               
                  Instruct-ERIC sa zriaďuje a prevádzkuje na neziskovom základe s cieľom ďalej podporovať inováciu, ako aj prenos znalostí a technológií. Môže vykonávať obmedzené hospodárske činnosti, pokiaľ úzko súvisia s hlavným poslaním konzorcia a neohrozujú jeho plnenie.
               
            2.   Zriadenie Instruct-ERIC
      (článok 2 stanov Instruct-ERIC)
      
               
                  1.
               
               
                  Zriaďuje sa Európska výskumná infraštruktúra s názvom „Integrovaná štrukturálna biológia“, ďalej len „Instruct“.
               
            
               
                  2.
               
               
                  Instruct má právnu formu Konzorcia pre európsku výskumnú infraštruktúru (ERIC) zriadeného podľa ustanovení nariadenia o konzorciu ERIC (ES) č. 723/2009 zmeneného nariadením Rady č. 1261/2013 (1) a nazýva sa „Instruct-ERIC“.
               
            3.   Sídlo
      (článok 3 stanov Instruct-ERIC)
      Instruct-ERIC má svoje štatutárne sídlo v Oxforde v Spojenom kráľovstve.4.   Trvanie
      (článok 29 stanov Instruct-ERIC)
      Instruct-ERIC sa zriaďuje na neurčité obdobie. Môže sa zrušiť v súlade s článkom 30.5.   Zrušenie
      (článok 30 stanov Instruct-ERIC)
      
               
                  1.
               
               
                  Zrušenie Instruct-ERIC sa riadi rozhodnutím Rady v súlade s článkom 13.
               
            
               
                  2.
               
               
                  Instruct-ERIC bez zbytočného odkladu a v každom prípade do desiatich dní po prijatí rozhodnutia o zrušení Instruct-ERIC, a potom ešte raz po uzavretí Instruct-ERIC, informuje o tomto rozhodnutí Európsku komisiu.
               
            
               
                  3.
               
               
                  Majetok zostávajúci po zaplatení dlhov Instruct-ERIC sa rozdelí medzi členov v pomere k ich akumulovanému ročnému hotovostnému príspevku pre Instruct-ERIC. Záväzky zostávajúce po zrušení vrátane majetku Instruct-ERIC sa rozdelia medzi členov v pomere k ich akumulovaným ročným hotovostným príspevkom pre Instruct-ERIC, pričom nesmú presiahnuť výšku jedného ročného príspevku.
               
            
               
                  4.
               
               
                  Instruct-ERIC zaniká dňom, keď Európska komisia uverejní príslušné oznámenie v Úradnom vestníku Európskej únie.
               
            6.   Zodpovednosť
      (článok 21 stanov Instruct-ERIC)
      
               
                  1.
               
               
                  Instruct-ERIC zodpovedá za svoje dlhy.
               
            
               
                  2.
               
               
                  Členovia nie sú spoločne zodpovední za dlhy Instruct-ERIC.
               
            
               
                  3.
               
               
                  Finančná zodpovednosť každého člena za dlhy a záväzky Instruct-ERIC je limitovaná ich príslušnými príspevkami, ktoré poskytli Instruct-ERIC, ako sa stanovuje v prílohe 2.
               
            
               
                  4.
               
               
                  Instruct-ERIC musí uzatvoriť primerané poistenie na krytie rizík súvisiacich so zriadením a prevádzkou Instruct-ERIC.
               
            7.   Politika prístupu
      (článok 25 stanov Instruct-ERIC)
      
               
                  1.
               
               
                  Každý člen, ktorý je hostiteľom jedného alebo viacerých centier Instruct, poskytne úspešným žiadateľom prístup k infraštruktúre pod podmienkou schválenia prístupovej procedúry. Každé centrum Instruct určí časť kapacity svojej infraštruktúry, ktorú sprístupní na projekty, ku ktorým bol schválený prístup v rámci infraštruktúry Instruct. Návrhy na prístup v rámci Instruct-ERIC schvaľuje prístupový výbor na základe preskúmania medzinárodnými expertmi, ktoré sa zakladá predovšetkým na vedeckej excelentnosti a zohľadňuje sa v ňom aj technická a prevádzková uskutočniteľnosť.
               
            
               
                  2.
               
               
                  Na poskytovanie služieb prístupu dohliada riaditeľ a zohľadňuje:
                  
                              a)
                           
                           
                              vedecké (partnerské) preskúmanie projektu;
                           
                        
                              b)
                           
                           
                              logistické posúdenie, ktoré vykonávajú zapojené centrá Instruct a ktoré sa týkajú technickej realizovateľnosti projektu, predpokladaný harmonogram a časový rozvrh práce v centre a
                           
                        
                              c)
                           
                           
                              peňažné aj nepeňažné zdroje, ktoré sprístupňuje centrum Instruct a základňa Instruct na podporu požadovaného prístupu, najmä kapacitu na prístup k Instruct v požadovanom centre Instruct, a dostatočné centrálne finančné prostriedky na prístup, ktoré spravuje základňa Instruct.
                           
                        
            
               
                  3.
               
               
                  Instruct-ERIC akceptuje návrhy na prístup k infraštruktúre Instruct-ERIC od každého používateľa.
               
            
               
                  4.
               
               
                  Instruct-ERIC zabezpečuje otvorený prístup pre výskumných pracovníkov z inštitúcií v členských krajinách a zahŕňa prístup k údajom, nástrojom a službám, ktoré ponúkajú centrá Instruct. Používatelia, ktorí sú členmi, môžu požiadať o financovanie v rámci Instruct-ERIC na účely prístupu k infraštruktúre a umožnenie účasti v kurzoch odbornej prípravy, na seminároch a konferenciách alebo v akejkoľvek inej činnosti, ktorú ponúka a podporuje Instruct-ERIC. Prístup k údajom a nástrojom sa riadi politikou Instruct-ERIC týkajúcou sa správy údajov a biologických produktov a v prípade spolupráce dohodou medzi všetkými používateľmi, ako sa vymedzuje v článku 27.
               
            
               
                  5.
               
               
                  Používatelia, ktorí nie sú členmi, môžu žiadať o prístup pomocou systému na podávanie návrhov. V prípade akademického alebo predkonkurenčného výskumu sa bude účtovať poplatok za prístup. Akademický poplatok možno účtovať aj nekomerčným používateľom, ktorí žiadajú o prístup prostredníctvom medzivládnej organizácie a nemajú sídlo v niektorej z členských krajín.
               
            
               
                  6.
               
               
                  Používateľom, ktorí požiadajú o prístup k infraštruktúre Instruct na účely proprietárneho výskumu, sa účtuje komerčný poplatok za prístup. V takomto prípade údaje vyplývajúce z prístupu budú patriť používateľovi a neexistuje povinnosť ich prezradiť alebo uverejniť.
               
            
               
                  7.
               
               
                  Členovia majú vždy prednostný prístup.
               
            
               
                  8.
               
               
                  Používatelia infraštruktúry Instruct-ERIC na účely neproprietárneho výskumu súhlasia s uverejnením údajov vyplývajúcich z prístupu a s ich sprístupnením verejnosti.
               
            8.   Nezávislá vedecká poradná rada (ISAB)
      (článok 17 stanov Instruct-ERIC)
      
               
                  1.
               
               
                  Zriaďuje sa ISAB s cieľom poskytovať poradenstvo Rade, pokiaľ ide o vedecké a strategické záležitosti relevantné pre Instruct-ERIC. ISAB preskúma výkonnosť centier Instruct s cieľom poskytnúť Rade Instruct odporúčania o schválení alebo odňatí výskumných zariadení, ako sú centrá Instruct, ako aj poradenstvo o pokroku a budúcich strategických a vedeckých cieľoch, potrebách, príležitostiach so zohľadnením globálneho kontextu.
               
            
               
                  2.
               
               
                  ISAB pozostáva najmenej z piatich a najviac z ôsmich vedeckých a technických odborníkov, ktorých vymenuje Rada. ISAB si zvolí predsedu spomedzi svojich členov jednoduchou väčšinou. Mandát vymenovaného predsedu sa automaticky predlžuje, aby mohol zabezpečiť plnenie svojho predsedníckeho funkčného obdobia. Členovia ISAB nie sú priamo zapojení do riadenia Instruct-ERIC a obvykle sú to odborníci z krajín mimo Európy. Členov ISAB môže Rade navrhovať riaditeľ. Akýkoľvek potenciálny konflikt záujmov treba oznámiť pred tým, ako Rada zváži návrhy na členstvo. Členovia ISAB sa vymenúvajú na trojročné funkčné obdobie, ktoré možno obnoviť raz, a to o jeden až tri roky. Od členov ISAB sa vyžaduje, aby podpísali dohodu o nezverejňovaní informácií najneskôr do tridsiatich dní po ich vymenovaní alebo pred výmenou akýchkoľvek dôverných informácií, podľa toho, čo nastane skôr.
               
            
               
                  3.
               
               
                  ISAB zasadá aspoň raz ročne s cieľom posúdiť celkový vedecký a strategický pokrok Instruct-ERIC v porovnaní s jeho vedeckou víziou a inými výzvami.
               
            
               
                  4.
               
               
                  Instruct-ERIC uhrádza členom ISAB primerané cestovné výdavky a výdavky na ubytovanie podľa pokynov Rady.
               
            9.   Politika v oblasti šírenia informácií
      (článok 26 stanov Instruct-ERIC)
      
               
                  1.
               
               
                  Instruct-ERIC uľahčuje výskum a vo všeobecnosti podporuje čo najslobodnejší prístup k údajom z výskumu. Instruct-ERIC bez ohľadu na túto zásadu presadzuje výskum vysokej kvality a podporuje kultúru „osvedčených postupov“ prostredníctvom odbornej prípravy.
               
            
               
                  2.
               
               
                  Instruct-ERIC vo všeobecnosti podnecuje výskumníkov, aby verejne sprístupňovali výsledky svojho výskumu, a preto požaduje, aby všetci používatelia uznali Instruct-ERIC zodpovedajúcim spôsobom.
               
            
               
                  3.
               
               
                  Politika týkajúca sa šírenia informácií opisuje rôzne cieľové skupiny a Instruct-ERIC používa niekoľko kanálov na oslovenie cieľového publika, ako sú webové portály, informačné bulletiny, semináre, účasť na konferenciách, články v časopisoch, denníkoch a sociálnych médiách.
               
            
               
                  4.
               
               
                  V publikáciách, ktoré vznikajú na základe činností s podporou Instruct-ERIC, by sa mala uvádzať informácia o podpore pracovníkov a využití experimentálnych zdrojov Instruct-ERIC.
               
            10.   Politika týkajúca sa správy údajov, duševného vlastníctva a biologických produktov
      (článok 27 stanov Instruct-ERIC)
      
               
                  1.
               
               
                  Vo všeobecnosti sa uprednostňujú zásady otvoreného zdroja a otvoreného prístupu.
               
            
               
                  2.
               
               
                  Všetky údaje získané z činností Instruct-ERIC by v prvom rade mali zostať vo vlastníctve vedeckého pracovníka, ktorý je ich pôvodcom, alebo jeho zamestnávajúcej inštitúcie. S výhradou predchádzajúcich záväzkov, a to vrátane voči rôznym podnikom, agentúram grantového financovania alebo iným tretím stranám, sa môže v prípade používateľov infraštruktúry Instruct požadovať, aby sa pred začatím práce uzavreli dohody o právach duševného vlastníctva. Za ochranu duševného vlastníctva používateľov zodpovedajú výlučne používatelia.
               
            
               
                  3.
               
               
                  Ak sa poskytuje prístup k infraštruktúre Instruct-ERIC na projekty spolupráce, používatelia sa dohodnú na spoločnom vlastníctve experimentálnych údajov alebo materiálov pred tým, ako sa začne prístup využívať. Za spoločnú ochranu duševného vlastníctva pre všetkých používateľov v rámci spolupráce zodpovedajú používatelia.
               
            
               
                  4.
               
               
                  Instruct-ERIC poskytuje používateľom infraštruktúry Instruct-ERIC usmernenia (vo forme svojich politík týkajúcich sa správy údajov a biologických produktov) s cieľom zabezpečiť, aby sa výskum, v ktorom sa používa materiál sprístupnený prostredníctvom Instruct-ERIC, vykonával v rámci, ktorý v príslušnom rozsahu podľa zákonov a právnych predpisov hostiteľskej krajiny uznáva práva vlastníkov údajov a súkromie jednotlivcov, pričom vlastníctvo údajov a nástrojov vytvorených ako výsledok činnosti Instruct-ERIC sa musí jasne vymedziť.
               
            11.   Politika zamestnanosti
      (článok 28 stanov Instruct-ERIC)
      
               
                  1.
               
               
                  Instruct-ERIC môže zamestnávať pracovníkov, ktorých vymenúva a odvoláva riaditeľ.
               
            
               
                  2.
               
               
                  Rada pri schvaľovaní pracovného plánu schvaľuje aj plán počtu pracovných miest, ktorý vypracúva riaditeľ.
               
            
               
                  3.
               
               
                  Riaditeľ vopred poskytuje Rade informácie o voľných pracovných miestach a o pláne počtu pracovných miest. Rada rozhoduje o tom, ktoré pozície si vyžadujú jej schválenie vybraných kandidátov.
               
            
               
                  4.
               
               
                  Výberové postupy na pracovné pozície Instruct-ERIC musia byť transparentné, nediskriminačné, musia rešpektovať rovnaké pracovné príležitosti a pozitívnu diskrimináciu v súlade s platným pracovným právom. V prípade ponuky pracovnej zmluvy platia vnútroštátne právne predpisy krajiny, v ktorej sú pracovníci zamestnaní.
               
            12.   Politika obstarávania
      (článok 24 ods. 1 stanov Instruct-ERIC)
      Rada schvaľuje podrobné pravidlá týkajúce sa postupov a kritérií obstarávania, ktoré je musí Instruct-ERIC dodržiavať. V tejto politike obstarávania sa dodržiavajú zásady transparentnosti, proporcionality, vzájomného uznávania, rovnakého zaobchádzania a nediskriminácie.
      
         (1)  Nariadenie Rady (EÚ) č. 1261/2013 z 2. decembra 2013, ktorým sa mení Nariadenie Rady (ES) č. 723/2009 o právnom rámci Spoločenstva pre konzorcium pre európsku výskumnú infraštruktúru (ERIC) (Ú. v. EÚ L 326, 6.12.2013, s. 1).